बहरहाल, समाजवादी सरकार ने इस दौरान उन खामियों पर पर्दा डाले रखना ही बेहतर समझा जो अखिलेश सरकार की किरकिरी की वजह बनी हुई हैं। बिगड़ी कानून व्यवस्था पर कोई समाजवादी अपने विचार नहीं रखता है। सपा नेताओं और कार्यकर्ताओं की गुंडागर्दी पर भी कोई कुछ नहीं बोलता है। हत्याओं का दौर थमने का नाम नहीं ले रहा है, मासूम बच्चियों तक को वहशी दरिंदे नहीं छोड़ रहे हैं। दस साल की बच्ची से दुराचार किया जाता है और वह न्याय मांगती है तो उसे ही सलाखों के पीछे डाल दिया जाता है। खाकी वर्दी इंसाफ के नाम पर डंडे बरसाती है तो ‘सरकार’ भी पीड़ितों के साथ उसकी जात बिरादरी देख कर रहमोकरम बरसाते हैं। समाजवादी सरकार और उसके नेताओं की स्थिति यह है कि उन्हें अपने लोगों के अलावा सब चोर-बदमाश नजर आते हैं। यहां तक की आतंकवाद जैसे गंभीर मुद्दों पर भी समाजवादी राजनीति करने से बाज नहीं आते हैं। एक तरफ जंगलराज का माहौल बन रहा है तो सपा नेताओं के कड़वे बोल भी लोगों का सीना छलनी कर रहे हैं।